
Informācija plašsaziņas līdzekļiem
2026. gada 17. augustā
 Skolas visā Latvijā aicinātas pieteikties jaunam kultūras un pilsoniskās līdzdalības projektam 
No 17. augusta skolas var pieteikties dalībai jaunā Latvijas Nacionālā kultūras centra (LNKC) īstenotā Eiropas Sociālā fonda Plus (ESF+) projektā “Kultūras norises kā pilsonisko līdzdalību veicinošs instruments”. Tā ietvaros skolas, iedvesmojoties no kultūras norisēm – izrādēm, izstādēm, koncertiem, filmām un citām mākslas norisēm – pievērsīs uzmanību kādai skolā un/vai vietējā kopienā identificētai problēmai un izstrādās iespējamos risinājumus tās novēršanai. Kultūras norises liek uzdot jautājumus, sajust un rīkoties, kas tās padara par nozīmīgu resursu pilsoniskās līdzdalības veicināšanā – un tas ir pamatā šim projektam.
Projekta ideja radās, iedvesmojoties no programmas “Latvijas skola soma” veiksmīgās darbības, nodrošinot kultūras norišu pieejamību bērnu un jauniešu auditorijai un saikni ar mācību saturu. 
Par pieteikšanos
Lai pieteiktos dalībai projektā, skolai jāizveido septiņu cilvēku komanda, kurā ir skolēni un skolotāji, skolas atbalsta personāls un administrācijas darbinieki. Komandai, iesaistot arī citus skolas un/vai vietējās kopienas pārstāvjus, jāvienojas par problēmjautājumu – procesu, kas notiek nepareizi vai nepilnvērtīgi vai kaut ko, kā trūkumu izjūt vietējā kopienā. Tad jāaizpilda un jāiesniedz pieteikuma veidlapa un jāpiedalās tiešsaistes sarunā ar projekta komandu. 
Pieteikuma veidlapas iesniegšanas termiņš ir 2026. gada 18. septembris; tiešsaistes sarunas tiks organizētas līdz 25. septembrim. Lēmums par dalību projektā tiks paziņots 2026. gada 5. oktobrī. Dalībai projektā tiks atlasītas vismaz 20 skolas no 20 dažādām pašvaldībām. Projektā plānots iesaistīt vismaz 200 pedagogus un 5000 skolēnus.
Informācija par pieteikšanos: https://latvijasskolassoma.lv/esfplus-projekts/pieteiksanas/. 
Dalībskolu skolotāji piedalīsies profesionālās pilnveides apmācībās, sadarbības laikā saņems mērķtiecīgu metodisko atbalstu un apgūs jaunus veidus, kā kultūras norises izmantot skolēnu pilsoniskās līdzdalības veicināšanai. 
Divu gadu ciešā sadarbībā ar izglītības un kultūras profesionāļiem, dalībskolām būs iespēja kļūt par atbalstu citām skolām, izveidot ciešāku saikni ar vietējo kopienu un tajā esošajām institūcijām, kā arī dalīties pieredzē vietējā, nacionālā un starptautiskā mērogā.
Par projektu
Projekta “Kultūras norises kā pilsonisko līdzdalību veicinošs instruments” mērķis ir attīstīt skolēnu kultūras izpratnes un izpausmes kompetenci un, kā resursu izmantojot kultūras norises, sekmēt aktīvu pilsonisko līdzdalību un spēcināt pilsonisko sabiedrību. 
Kultūras pieredze ir pierādījusi sevi kā labu sākumu sarunai, lēmumam un rīcībai, taču šī pieredze pagaidām vēl netiek pietiekami mērķtiecīgi un sistemātiski izmantota kā veids, lai skolēni iepazītu, izprastu un piedalītos plašākos sabiedrības procesos. Tieši tādēļ ESF+ projekts “Kultūras norises kā pilsonisko līdzdalību veicinošs instruments” balstīts pārliecībā, ka profesionālās mākslas un kultūras norises izglītībā ir jāizmanto visaptveroši – arī pilsoniskās līdzdalības un demokrātiskas domāšanas stiprināšanai.
Projekts paredz arī mērķtiecīgu atbalstu skolotājiem un kultūras norišu veidotājiem, veidojot savstarpēju izpratni un sadarbību. Īpašs uzsvars tiks likts uz labās prakses apkopošanu un nodošanu tālāk – gan nacionālā, gan starptautiskā mērogā.
Projekts 4.2.3.3/1/25/I/002 “Kultūras norises kā pilsonisko līdzdalību veicinošs instruments” tiek līdzfinansēts no Eiropas Savienības līdzekļiem un tiek īstenots no 2025. gada 1. jūlija līdz 2029. gada 31. decembrim.
Projekta kopējās attiecināmās izmaksas ir 1 918 966 EUR, no kurām 1 631 121 EUR ir Eiropas Sociālā fonda Plus (ESF+) finansējums, bet 287 845 EUR – valsts budžeta līdzfinansējums.

Plašāk par projektu:
https://latvijasskolassoma.lv/esfplus-projekts/
https://www.lnkc.gov.lv/lv/esf-projekts-kulturas-norises-ka-pilsonisko-lidzdalibu-veicinoss-instruments 

Papildu informācijai:
Inga Bika

eksperte komunikācijas jautājumos 
Latvijas Nacionālais kultūras centrs

Tālr.: (+371) 26443166

